
Kotava, tela tamefa golerava 

Tula, kelu ke Tolteca sane 


Zabduyuna az vilayana gan lorik 

Tula kelu ke Tolteca gindaxo lente Mexico 
jumtak koe ref Hidalgo galdolk tigir. Minaf ref 
grupes sok nover da roruyet da Tula tir debak 
ke Tollan vundafa widava ( Xo dem edgarda 
kan Azteca ava ), i xo torigino gu diolaca gan 
Azteca saneik, lize berma tiyid kum aka. Nuve, 
Motecuhzoma Xocoyotzin Azteca gindik folkiyir 
volambik ke Tolteca gazik. 


Rawopafa joxara razdad da Tula moni 9002 
RGJ bak radimpulukugal zo zabduyur ise va 
vegeduropafa gundaca dum Teotihuacán 
atoeyer. Tula gan gelbesik to rotir zo vegeduyur, 
i gan gelbesik otceyes il Teotihuacán ba inafa 
teyvilara bak 750. 


Gijafa leon dam Teotihuacán, Tula soe tir 
woeckesa widavapa stujeyesa va gindaxo 
ruldaso vas jontiko radimpulukugalafo Maya xo, 
tulon vas Chichén Itzá. 


Tela lozolonafa 
cugexa ke Tula 
yoltkiron gu B 
relida zo gru- 
per. Bata relida- 
dopewa pu 
Quetzalcoatl 

( Bruxakirafe 
Perake ) zo 
tarizayar. Inafe 
levedre tid yun- 
keyene gu fetin- 


IZVA IS ARAYA 


te kaatoese va djuprodilfus tukrunol isu yaxol ik 
kiiz vumbes va takra, i gu leca muxasa va 
gejanorlik ke Tolteca sane. Dye kabdue relida, 
omafa rebava dem moeon balumaks kaatoes va 
Quetzalcoatl ton Lorik va Suka tigir. 


Sedme remtrakura ke Azteca saneik, Tula 
radimi vilara va Teotihuacán gan Quetzalcoatl 
zo zabduyur viele in do jontik gertik isu jiomik 
gonotceyer. Inafe gadikye, i Mixcoatl mialalorik 
( Perake ke Rujod ) ape tiyir taneik kizes va 
Tolteca felira. Soe tire Tolteca saneik va 
dugeem ke lorik gu tel ke ayik belcon 
vangluyayad ise va yon vund ke Teotihuacán 
vanikatcuyud enide va intaf vexeem di 
mwedayad numen atayera va Quetzalcoatl to 
koe Tula di waltodayar. Quetzalcoatl tiyir 
zolonaf maneke Ce Acatl Topiltzin sersik ke 
Tula, i zabdusik va widava is belcon ironokaf 
okilik, gu Quetzalcoatl va int yoltayar. 


Kotavaf Izvugalayak [-800 — -700 : Amerika] 


Sinka is Anameda — Irubara is Vegedura — Ckane is Gandura — Yamba is Miga 


Mona ke Adena araya, 
Kentucky, 
Amerika 


IYAMUFA MONA 
Sanelia ke Adena araya 


CKANE TA BURMERA 
Divulafa stabrega ke araya ke 


Poverty Point ( Mississippi, 
-1500 - -700 ) tid konaka deci- 
toya kuritcaxama. Nyofayana 
ton konak decemoy amidaf 
tazuk, va burmera va cek ke 
leltafa sarma mekidason 
noveyed, Sinka is lava koon 
zo plekuyud, aze kuritcaxama 
tukerayana kan tey di zo 
komimayad. 


Kuritcaxa ta burmera, 
Louisiana 


( -1000 - -100 ) koe Ohio is 
vema va ivamufa mona xako- 
lafa gu 4 ik 10 m- vegeduyud. 
Rebava tiyid dreon gu licayan 
xuf geroteem ape giskis va 
tronkanafa bopica. Kepaita tiyir 
feykorafa isen teyxo iste mona 
tigiyir. 


TULA, KELU KE TOLTECA SANE 


Lent Volmezayana az anteyayana 


Bak 1156, Azteca saneik va Tula dilfuyud aze 
kalvilayad, arse kiren ina tiyir wupesa 
jowawidava lentuon rokallanina gan dilfura ik 
faspara ke yon alizmonaf grelt. Ta tumalyara va 
lana fastafa vilasa tegira, widava zo kalanteyayar 
isen cugexa zo kidayad. Azteca saneik dakteyed 
da tamef meld wal Tezcatlipoca ( Vikizasa Elza ) 
intaf adomtaf lorik is Quetzalcoatl al dilizeyer. 


Sedme vunda, Quetzalcoatl tiyir kaelaf loraf 
korobutik. Inafa karuca va djolera va walikrara is 
abidara va soyutafi goni is blodaceem ke 
gertapik rupteyer. Voxen Tezcatlipoca tcedeyer 
da in ulipiyir maneke ve akoleyer aze va listaf 
Kochiguetzal mbi atoeyer, i va tilikya ke baerdaf 
tresenikeem, nume tison izkaf walikrayar. Nope 
bati tegi, Quetzalcoatl va int gu teyxonuka di zo 
lanzayar, numen batcoba va firdera va Tula di 
tumalyayar. Takra ke Quetzalcoatl mal teyka 
ticniyir aze va kelt artniyir lize di kadayar Wuluz 
gazdabitej. Azon gu redus lorik zo dasugdayar 
nume lanviele dimpitir, divrokatason va 


Yon rawaks is 
cugexa 
ke Tula 


Tezcatlipoca is 


tenatason va 
felira ke Azteca 
sane va Istefa 
Amerika. 


Kipi ke Tula mea 
zo kojoxar ; ant 
istefa cugexa ko- 
tron zo vestayad : 
Anteyayana 
Berma is B Relida 
is Rebava dem 
Perake is Viputi- 
kopo. Bata kolna Ia 
bak vilara va 
debak gan Azteca 
tolgenisik zo kida- 
payad. Gijotafi ki kum ckoda ke B relida zo des- 
wayar. Jontik tawarn men disukeyen aname 
idjaxo moe welmotap tigid neke icde tiyis lum ke 
widava bazecked. 


Nuyafa ewava male internetxo : 
htips:/commons.wikimedia.org 


ARKTIKAFA TAWOLDA 


Tawoldaxa ke opelaf martig koe 
arktikafa gola ke Lentefa Ame- 
rika zo awid, xuton gu araya dem 


< arktikafa xekama >, Bata 


tawolda ke Denbigh ( yoltkirafa 
gu Denbigh Evilma koe Alaska ) 
dive bata gola me di amuzewe- 
yer, nelkon kiren bat tcabanesik 
bureson va gamiafa is rantafa 


tawoldaxa me rodelaniyid. 


Internetxo : Kotava : langue, littérature / ava, suteroteem 


https://kotava1837481.wordpress.com/2018/11/29/izvugalayak-800-700-amerika/ 


Tawoldaki, Denbigh, 
Alaska 


Yon mard is kudjot kum 
kerafa tabila, Louisiana, Amerika 


NIRANAF MARD 

Nekiyin gan abrotcifa is pinto- 
tafa nirasa kobara, bat mard 
tazukon gu mard is kudjot tid 
lana lolistafa yambaxa ke araya 
ke Poverty Point ( Louisiana is 
Mississippi ). Sinaf rilaf ugot 

( wamba is tabila ikz- ) kan ilafa 
kaza zo urlickeyed. 


c SUTEROT 


Bata klokara tiyir ke wawaf Makar gonillaniyis ko 
brigafa coyunta ta baspexa va bonoleem, i ke mil 
Makar tis « sosagonden faliskik » milinde urima 
somotaver. 


Kotavaxak dem suteng 


Xo lize in kobliyir tir yoltkirafo gu Tcalgan, i widama 
tambafa is palsewesa koe taiga aalxo. Ambik ke 
Makar va aalxopo dun gejapayad abdida va opranafi 

Vladimir Korolenko | tawaki lajudivzaetawayad, i va olgalicurama ware 
| | anamplekuna gan amnaxo dum mekolanisa is volnafa 
rebava. Voxen me gribudaweyed. Gleida is nakki is 
denikseway koe sentama zo madayad ; omafa 
skiderna kotrafa gu vikiz darkayanon awiyid ; tere, 
milinde nilt grianamplekur nume va cenera dakter, 
pune biot moe ventotsama iste monaxo zo kolnayar : 
Tcalgan vanpiyir widapa. 


aaa | Voxen milugale ambik ke Makar va aalxopo gejayad 
| | ise kan tey is kufta vangabeyed, miv loloon dun 
d ; tugovitaweyed. Yerumason va yakutikya, va ava is 


lideem ke warzafa vuwuca radayad. Adala ke rossiafa 
zaavapa lemeyed, griawiyid. 


Kotava, tela tamefa golerava 


Neken, Makar va intafa xanta me vulkur meie da sotir nazbeik ke bato tawavo. Koe Tcalgan al 
kobliyir ise banlize bliyir, ise banlize djupokawalkeyer. Tiyir oklapaf gu vedeyot nume va 
patectolik gu < yakutikaj > dile askipeyer, neke soye icde lida ik blirinda gu batmil yakutik 
meinde zo somewalwiyir. Abicon is dugajon rossiavuyur ; gu almaxa va int vageyer, va torbas 
staz vukuyur ; inafe vieleafe rude gitiyir dem tanoy dibuk do yeladaxa ; bak joraviel ok 
cugunaykafa katecta, dile gu jeyen fest va int fariuyur voxe battode va kotak tigis moe azega 
fikayar. Tiyir deksapaf gu jaftollakira. Todon gu akolera va diwik gigukoeyer ; bantan, wetce 
ropera, va in talgadweson is betinde zatcapason ipeyer ; batcoba ta grelandera va akolege koe 
alto ke Makar numu yatesira. 


Makar dum xaltik kobayar, copon bliyir, aeleson is fenteson. Kas va betcoba trakuyur, vaxe 
duskafa cowega is yeladaxa ? 


Gue, va arcoba trakuyur. 


Gubeon, cugviele tiyir grijaf, pune boreyer. < Mana bliraja tir minafa, Lorik !~ kaliyir >. Edeme 
dile va kotcoba djubuluyur aze < mo mefta > co laniyir. Banlize co di zavzagiyir, me ziason mei 
faytawason mei aalbalieson mei impadimason va inta, me glefason va olk kal magatcewa. Va 
glogakiwara anton co di adaeyer. Toka bata mefta tir ? Toklize tigir ? In me tagelton grupeyer. 
Anton grupeyer da, taneon bata sokrulder, ise konlize sotigir, tolke sumon, en sumon eke dace 
toyon jiomaik somekosmar. Ison banlize dodera va koayka dere zo somediner. 


Voxen kotviele in me tiyir grijaf, pune bata rieta jovleyed. Rotir battode welidayar abickase va 
mana mafelapafa mefta co di kosmayar. Grijuca va in loeke tustuvayar. Dosteyer da jontikkase 


KLOKARA KE MAKAR 


va rotafa mefta volsu tela kiewafa co di trasiyir. < Battode titi buktik, — kaliyir. > Neke va batcoba 
wan klokayar ise nubagiyir kore me skuyur ; ede van bata vartafa mefta me mallaniyir, pune ape 
ant batdume vol rodefaskiyir ; tataraf boniasik va lavajebaj bidzen gu olaxatoa keskeon 
levdoleyed, i gu olaxa laumasa va nouca vox dere tanamusisa valev azega is akolesisa is 
tupoiskasa. 


Darekeon. To direviel ke kristnazbalaviel tir, ise Makar gruper da dareviel tir ke jorapa. Bat 
goaspil va djumera va ulirama guon nekir. Soe in tir gabentaf is burdaf ; va mek erbolk dadir isen 
denteksa riwe tir mekak. Makar pu tatarik ke wida isu dolekik ixam danupur. Neken to direvielon 
tir jorapa ! In me rokobatar ! Toktan int vanpitir ede mekane rotugrijaweter ? Bata trakura 
tuvolkalar. Lorik, mana blira tir tela inafa ! Va tokcoba ? Dace bak bat viel, ba jorapa ke fentugal, 
in va vodka lavajeb vas tanoy tiraccek me ronovulitir ! 


Ve rietenyer. Ranyar aze va sollipanafa sona myotxa kodiskir. Kurenik, i reltkiraf godjik popaf 
lidam evakaf is gruperses va geakifa trakura ke Makar, va ware gire xialara diepiler. 


— Tokliz lanil, oretlikaj ? To ant gire va lavajeb djumulil ? 
— Va int stival !! Va tanoy tirac anton lustete isen eldeon belcon ulitit. 


Makar va inafa epita fopon dendar eke guazya yolkar. Ina rovon miabuditawer. Ax ayikyafa takra 
! Grupecker da Makar gimocoer, arse, neke va mempera ke tolongafa santara vol rodefacagir. 


Viele Makar koe kusk tigir, bam va guazaf Lisanka okol dapnarir, kan yinaxada kal impadimot 
star aze toz vansorkar. Moion, bonol is felisik div kusk tigid. Banliz Lisanka vukir aze takakadir 
ise va Makar klokeckes disukeson koerur. Bantel, impason va taltef dirkey, va okol art wida 
vankabur. 


Banlize skidernama zo inkeyer. Tituon, milinde malu betara skiderna, vikiz ke keldega va kelt 
rontackon titstir, i batakaf is udegaf vikiz palses va fentaf bitejeem is yozdasa sizunta ke tael. 
Rem gaapafi opraki teyka va kunoy daavaf is tacukaf tazuk narid. Amlitarapa gazar. 


Irubasik batlize tid diveik. Sinafo vo tolke ileon tigir. Toka suka va sin batliz al star ? Toka 
diwedara ko bata tamba al mimar ?Makar me gruper ise sir. Voxen va batyon korik djukanobar, i 
va korik somesavejes is gidolebamas. 

Va skiderna kolanir, aze vere va keldega vanlanir. Va fentepes nubeem van tey sotcer. 

— Tca ! ~ kalir, muxatason eke fentepé. 

Diveik koe skiderna tigid. Raki moe azega anteyawer voxe va koafira va meka kobara zanudar. 
Tan ayik, senyes moe ilava, vikizar. Vikizmaserk va art divstid, numen va derda klokeson 
kakdisuker, i va derda liz wana ke inyona trakura ape vwepapon tanameyawed. Ar, debanyes 


kabdue keldega, va kunoya baponafa conya bourgasa va trokewesa inta kobrackon nyaser. 


— Kiava ! - Makar kalir, toz funenon gan amlit. 


KLOKARA KE MAKAR 


Tire, va telyona nigera vulesa va takra ke batyon diveik me gruper, i va telyon namiks resielon 
divmodes iste oria, i va telyona ewava awisa reme olaxavikiz ok koe rintasa is betawesa 
yozdara ke tey. Ostik, kas int me dwir ? 

Yik debanyes kabdue keldega takamadar, va spupiafa disukera numekagrupesa van Makar 
vodjur, aze takabotcer dumede va dustulesa trakura co djumaloyar, aze va rova bulur, blion 
ranyason. 

— Ax, kiava, kiava, va Makar ! Tagelton artlanil. Kas va yeladaxa do cin djumulil ? 

Makar gu dragera Zo puver. 


— Va yeladaxa ? ~ kalir. ~ Ae, kiewaxe, nik, ae! 


Va myotxa oriwon divdiskir, va myotaf gom deswar, pesteson lotrabiangaf kir batinde 
basvageyen, aze viele va teyka ke lujaf yeld mimayan ko boluringa wir, pune van yik rwodeper. 


— Va win albá, arse ! Alba, albapa... Nume mielon me lajukenibe... 

Diveik toz disuker aze va pirafa kicegara ben kutceem nedir. 

— Ax, albal ? — kalir. - Va tokcoba olegal ? 

Makar zo vrinar. 

— Va arienta dadi, - bazer. - Tokdume al diepilel ?... Re, va yeladaxa fu uli, azen pulviti. 
Larde to diveik va yeladaxa al firvid, pune Makar va rude djulaumasir. 

— Kas va solzakski dadic ? Albacka... — kalir. 

— Volgue. 

— Ae, loxe, ~ Makar nepaleson kalir, ~ kabe, arviele... ~ gin kalir. ~ Arviele, mex ? 

— Gue. 


Makar malyedar da diveik va solzakski batvielu puon danud. Va malimaxura va mana boza 
somevulkur. 


Arti tanoy bartiv, Makar koe duskaf impadimot gire debanyer.Va tanoy varaf rubl talolk re digir. 
Va inta vas aluboy edavacek ika guntackasa kreda su govedafur. Ae al kalvogar da va bata 
erba gu lavajeb me ixalatar, icle revielon. Neken inafa acafa is tanafa xialara tir mana unera, 
vere. Voxen xabe ? Puvemola va beta wegayera ke jiluca belkesir. Dace vulkur da viele fu tir 
grijaf, pune kurenik durulon di kalalier. 


— Tokliz lakil, Makar ? ~ diveik iegar, edje okol ke Makar van tatarikafa gasta talton bankriler 
lodame ronton kabdulanir. 


KLOKARA KE MAKAR 


— Tpru... -u !... Tpru... -ul... Vukil !! Man okolaj !... Tokliz bankriler ? ~ Makar diviegar, kan 
kom akles da batcoba tir golde dal in. 


Makar va taltef dirkey impapar ise va Lisanka kan ronef faigoyon luladar. 


Gruf bonol, aultbotceson dum culimeson, van stegena nia ipegason ongir. Fure, ten dwedason 
moe nolda, impadimot kabdu tuveli ke tatarikaf kusk vukir. 


II 
Konak okol vaniksantuyun poke tuveli tigid. Va yakutaf ontinaf milost bured. 


Renga tir vwepafa.Tipafa dakela ke dugajafa olaxa koeon belkesir.Vaf vikizrujod azenter, vion 
gelavan gan keldegimpara. Yakutik woras kabdue azega is moe starka debanyed. Moe azega 
bilaga tukotrayan gu lavajeb tigid. Konaka lospa liwud.Kota gexata tir kerafa, furovepesa. 
Liwusik va liwa volokon disuked. Dun kaldisuked. Ede kontan va talolk divucomar, pune vere 
dimon di koucomar, mekeson is tumusason. Koe alava, kurdanyes moe baplaki, grijaf yakutik 
viklar.Va teniskafa cwaga dankagar. Wevdaf is iepes mam va inafa bergotca divstid. Kunon 
tolkalir da direviel titir jorapa numen resielon tir grijaf. 


Makar va erba sotcer. Ikaon va kotraf tirac mbi zilir. Kev ast licar aze va int kerujon tubumar. 
Banlize va bilagacek az bilagacek puon gimar ise azazon vere fixar. Lavajeb tir pirakaf. Katecton 
gu jora, gu lava vas icle apu zo bidzer, voxen olaxa me zo kimar. Bat kot artcek, Makar abicedje 
ilgaeler ise ziadger. 


Fure alnitcawer. Int dere mo bapla luber, ton meem aname badeeem liz va tugamiawesa taka 
aykar. Vucaf is akoydaf mam oltavaf gu tel ke pokeik va inafa larida divvawad. Dankagar da 
direviel tir jorapa ise ta ulira va inta vas aluboy edavacek su ixalar. 


Wori koe renga korik dun tid loote jontik. Warzaf worasik dun kolanid, artlakison ko wida ta 
blikera ise miledje ulitison va lavajeb ke tatarik. Tilik rabater da uma runda tori anelikeem mea fu 
tir. Ranyar aze, va tigisikeem vamoo azega waldisuker. Ita va Makar apcanyes koe ilava isu 
yakutik kozwir. 


Va yakutik vanlanir, ben bergok konubar aze divon mimar. Moion van Makar lanir. Tarkason va 
inafa dotikafa kira, tatarik vanyer loon fimkaf. Tuvelfenkupur aze nugapason va dey popon 
abdumimar eke kimtaf Makar divon luber, ton pez ko noldaki. 


Me rokali ede in gan bata yoromafa askipera zo kantar. Nolda va inaf lesay tuoprar ise va 
ewazalt konir. Arti sugarapa, van Lisanka wavdon dimlanir. 


Klokara ke Makar, ke Vladimir Korolenko ( 1**2* zika is toza ; daza tisa koe diref otuk ) 
Klokara ke Makar, berpotam (1885) ke Vladimir Korolenko rossiaf suterotik 
Kanto : CoH Makapa, rossiavon, kalkotavayano gan Mixail Kostov, 2008. 

Dotay : Kotavaxak dem Suterot. 


Robelin banliz : https://fr.scribd.com/doc/305871177/Klokara-ke-Makar-ke-Vladimir-Korolenko 


EA LINGEROPA Thomas COLE 


Thomas Cole ( 1801-1848 ) ~ Amerikaf lingesik 


Koe jotaf amerikaf vedey kuranira va redura va yambafa tegira 
meruptesa va Europa exaksawer. Ilamkaf is ware ketaf patectoy ke 
Warzafa Tamava va meropuskena koswavasa klita pu yambik firvid. 
Thomas Cole tiyir taneaf lingesik koaykayas va patectoymartig aptaf gu 
Amerika. 


Jotaf kolamasik grutes va lingera 

Thomas Cole ba 1° ke toleaksat ke 1809 koe Bolton valenttalte Engla 
koblir. Jotaf vanpir ravesik dene gwetiasik ise gu zovdara va int kotaver. 
Bak 1818 inafa yasa va Tanarasokeem kolamar aze koe Ohio soka 
inkewer. Gadikye va rosiaxeme digir numen Thomas deneon toldon 
kobar. Azon vanpir avlotcaf deltusik ise va Ohio widavawidavon exuler voxen kiewatca me sokir. 


Yasa bak 1823 ko Pittsburgh divsoker, voxen Thomas ko Philadelphia kalion mallakir lize gu 
yambacultim va int kobemar. Bata tazukara va tukiewara va inafe rotakafe ckane nover. Va 
patectoyafa lingera dere kosmar. Bak 1825 va yasa koinkeweyesa koe New York kazokever. 


7 Taneafa kiewatca 

Bak idulugal ke 1825, Cole va Hudson krant is Catskill 
! fluvor lente New Yok widava exuler. Catskills tir eem dem 
į cuisafa kusaruxafa venta, nume vanpir gelukaxo ke Cole. 
Koe Catskill wida mali 1827 va int parmon inker. Bal yona 
gozara, Cole va patectoy kan ogalt lorder aze ta puntatrutca 
koe lingexo di malsaver. Bata kobavesa nuva va nuyucapa 
nover. Cole va grupecken patectoy sagon rotarkar oke va 
gestan wiray roskur. 


Inafa taneafa trutca kadime ralpoda ke William Coleman 
nevadolesik zo wonad. Dulapera ke John Trumbull gan fitc 
ke Thomas Cole zo sumpar nume va Kaaterskill Falls stoya ika 25 dollar talolk bak 1826 luster. 
John Trumbull ( 1756-1843 ) tir izvalingesik kaatoeyes va yona dalafa bifa ke geja ta volruptesuca 
az balemoy rebavaf lingeks ta Capitol cugexa ke Washington. Mana isterera nover da Cole va 
turestaf korobik ke yambafa tamava di kakever. Trumbull va ine pu Robert Gilmor dotayepesik 
( 1774-1848 ) is Daniel Wadsworth ( 1771-1848 ) tulon atoer. Bristune gan Trumbull djumabduaskis 
va patectoyafa yamba ordon amerikafa, banvielu kulaf kumaskisik isu yambusik pu Thomas Cole 
belon jafad. To Hudson River School serna di vanblir. 


Sposaf lingesik 

Wali 1829 is 1832, Cole koe Europa koyar lize va 
tcilakepe ke London az Paris az Firenze az Roma az 
Napoli. Denon, koe London va geltreva ke John 
Constable ( 1776-1837 ) is abdueva ke William Turner ; Tai 
(1775-1851) norlaf abdifisik va liteva kosmar. Koe Paris, ; a A IH. 
va yon pulukaf patectoy ke Nicolas Poussin ( 1594-1665 ) h 
is Claude Lorrain ( 1600-1682 ) kosmar. [...] 


Varaf teliz tigis koe Kotava Kadola dene Wikipedia. ~ Banliz : https://avk.wikipedia.org/wiki/Thomas Cole 


53 RECELA KE TOKAIDO VAWA : RECELA 5 : TOTSUKA 


Recela 5 : Totsuka 


Recela 5 : Totsuka tir teveafa gweta ke sposaf 
gwetak vergumveltkiraf gu 53 recela ke Tokaido 
vawa ( Tokaid6 Gojūsan-tsugi no uchi ), zovdayan 
gan Utagawa Hiroshige niponaf yambik, is taneon 
piskuyun bak 1833-1834 gan Hōeidō. 


Tokaido vawa tiyir vawapa wale Edo ( re Tokyo ) 
tiso kelu ke Shogun patectokilik is Kyoto gindafu 
kelu ke Nipona. Sareon gu Hiroshige, kotafa 
soluma tiyir vas mon 500 km- numen lanis 
koyasik bad mon toloya safta exuleyed. 


Hiroshige va varaf gwetak dem 53 recela ke zalor 
zovdayar. Bata gweta ( Ukiyo-e tazuk) tir 
lumkirafa gu 37 x 25 cm- ( ton Oban breviz ). Tir 
alubeafa ke enk ise va greelt koe Totsuka 
kaatoer. 


Greelt ke Totsuka 


Larde greelt ke Totsuka arte mon tanoy koyas 
afizcek mali Nihonbashi za tigiyir, pune tiyir giltafo 
tiideko mu koyasik is recelapa isen va toloye 
zalorsokexe ( honjin ) digiyir. 


Sen 


Piskura : Gyosho enk, 1841-1844 gan Ezaki 


Gweta ke Hiroshige va koyasik titlanis va okol is 
kolanitis va yeladaxe nedir. Koe radimazenta za 
kum inta vamoo kuksama van teca widama star. 


Piskura : Reisho enk, 1847-1852 gan Marusei 


Varaf teliz tigis koe Kotava Xadola dene Wikipedia. 
~ Banliz https:/avk.wikipedia.org/wiki/Recela 5 : Totsuka (gweta) 


aha y 


Garasi 


Utagawa Hiroshige lingesik 
(1797-1858) 

TAMAVA IS TAWAVOPA 


Saint Kilda, lobumaf ewaleem 
ke Skota 


57° naris laksiwak ! Arte 65 km- talte Lewis 
ewala isu Harris isu Barra koe lentefa 
Atlantika welfa, Saint Kilda ewala tigir, i tel 
lobumaf ewaleem ke Skota. 


Banlize grocelon Outer Hebrides tursia, 
durefa sukara moe basrodawesa welfa va 
lane lae ke ara tamava gu bat savsaf tculk al 
nekir. Soe yona yasa va ebava moe bat 
plabaf is meluvedaf siday al vegedud, 
rumeik vanmiae werdap al vefad, isen 
tolonga koe erodiskafe raporxe va sint al 
renad, i koe raporxeje re zavzase anton 
rawaks. 


aa” E 36 a aa a ar G a 28” 


ETY 
Stac an 


575 53 


rs T G ae rmin 
a 100 km yA 30 m sali 
kneys ; >" t-Sail 
a 2 To 00 m a summt Rubha Bhriste ya f 
Na 00 m 4 ,, i 
oo m M A vbgeruhs hieran nien AU 
- 34m ~ Boreray 
00 m Propcton UTM - W84 datum Wa 
o Estmated scak : 1: 250 000 C esgor 
(precse to about 625 m) |Stac y > grai 
s7 Leen ha zai 
Sgarbhstac Rubha Bhrengadi 
m St Kilda Eai 


jen WAN a 
Am Piastai ro aP hbe” 


N a Bedhan 
62 m 
Stac Levenish 


8:30" 8: 28 


Gue, blira koe Saint Kilda al krulder, kali icle 1930 viele ironokaf irubasikeem va ewala al djubulur 
aze mo tadava va int al inker, dukayanon gan mana kaikkobasa kruldera koe lugavaf gropeem dure 
remsetikes da Ayik va runda koe bat ewaleem me rodadiyir. 


1) Rawaks ke wida. 
2) Afigasuteks va irubasik bak 1886. 
Losavsafa conyuta ke ayikafa kerelera 
va ewala tid ke Abdiizvugal. 


Kontesa izva ke irubasikeem ke Saint Kilda 

Coba tir merofolina voxen bata ewala ke Skota remi 
loon toloya decitda trenon zo irubasir, mali 
lyekotugal kali idulugal ke 1930. 


Stabrega ke taneaf abdiizvaf irubasik ke Saint Kilda 
ewaleem anton zo katrasiyid, isen tanefa suteyena 
miwara va bat siday tid ke 13-e4fa decemda. Bak 
1266 teni Viking firday, Saint Kilda pu MacLeod ke 
Harris is Dunvegan staba zo xaadar, kali 1931. 


Taneafa nega va blira ke irubasikeem ke Saint Kilda 
tir gan Martin Martin worayas va ewaleem bak 1697. 
Kosmayana blirinda va vunda ke bat ewaleem arte 
tamava toz suteyer. 


Tanaf patectoy ke Saint Kilda koe tamava 

Saint Kilda ewaleem koe Skota va lowoes patectoy 
ke varafa Britana ape firvir. Kotcoba anton tir ton 
gurafa kiria is fansilesisa koliava koe yunkexa 
bagaliafa gu Jurassic Park sorda, reduyuna gan 
bato briaxo fikon lubeso ko Atlantika welfa. Moe bat 
siday gomefansilet larde kotcoba batlize sotir 
volpreksafa. Ontinuk vas 430 m- tir Conachair 
mefta, isen lodontinafa kiria ke Britana vas 400 m- 
batlize tigid, numen wiray tid naris betlizu disuket. 


Voxen, ticu Hirta, disukera gan Boreray ewalama 


SAINT KILDA EWALEEM 


tigisa arte 2 km- jontikviele zo tuzatar. 
Droles tum dem dalafa ewalama is 
toloya dilafa birawafenza dere tisa tela 
lodontinafa ke Britana : Stac Lee ( 172 
m- ) is Stac An Armin ( 196 m- ). Banlize 
rujod va pistok bengid, lize yono 
decitoyo dakido irubaso batakon besad. 
Mali ticawaltara kali titawaltara, itaskara 
sol baton sumef siday me rotir. 


Male wida, wira va Boreray soe me rotir 
ede va portafa tickelda kal xed tice 
savsafa monaja vas 200 m- me moolanit. Voxen kaike ceda is piluda, Dun rega nuvelar da zo 
kabzayar ise va yona decitoya aspumta bravar ise dere skebur. 


Male bira, Saint Kilda ewaleem va entacukaf krilt basitalkar. Tite spurnafa raporka vamoetalana 
gan yoni decitoyi zveri dure iesi num besasi va ompe ke dagaf runteem, itabudera vol rotir kiren 
va gijarotiuca ke bat patectoy en djukunarit. Nume va tirodafa evodara ke taneaf budik batliz 
stuvon lapiyis lokiewon gildat, i ke budik kosmas da korik moe bat bumapaf siday sume tamava 
bliyid. 


Ewaleem va celemoyi zveri bravar voxe va lana baleminiafa katca dere dikir, i va katca taneon 
kakevena ba artlapira. Mal tel tec etolaj, va lana apta guazafa gu Warzaf Raporugal kevlanit, i 
va Soay namulol. Bat govitaf namulol, gubeon pinaf is alnaf mali 3000 tanda moe bat 
meluvedaf siday mepomanon gan ayik sotowad, i moe siday lize zivote ik kiria ik fent va in me 
cened. Dace inafa bayna imwugalon miv luber. In tir 
vudenses voxen oc me pokarson zo govanlanir 
kiren inafa gadikya battode di rotiskedar. Mon 1500 
bat listaf govitolam moe Saint Kilda re tigid. 


Wetce sidayaf dunol, Saint Kilda va ara pilkafa apta 
bravar, i va Saint Kilda gweldipol. Bat dunol tir 
pwertaf loon dam tadavaf milkatcik ise moe ewala 
jontikote tir. Ugale ewala wan tiyir saneliakirafa, 
pune lizukafa kwafa slakolafa apta dere tiyir voxe 
kaiki mallapira ke ironokaf irubasik me di mobliyir 
kire va gubefa sinka me trasiyir. Ison, wira va spedol 
impavantas va raporka ta koawaltara tir meriafa Gurafe kirife lae ke Saint Kilda 
disukexa. 


Voxen sposuca ke Saint Kilda valey bat merofolin 
patectoyeem tir birazveri vas datafa ota, i zveri 
begamasi moe bat bumaf ewaleem. 


60 000 dakido ke ewaleem va balemeaca ke , 
tamavafa katcafa sanelia tadled. Boreray ewalama ESS 
tir fuda ke bati batakafi is blafotafi zveripi dem > 
wiltade vas cugon 1.80 m-, isen kelt nutuebeltawer 
viele sini vamoe taka ton laonesis zveritumars 
anamtalad. Wiks va vurjama is abica witafa kolna 

TELIZ LIWOMBURA 
Tula va liwa ke lana ombaliwa watson gu alto. 
Konaka gokosmana peryasafa ombaliwa. 
Xantaza : 
https://kotava1837481.wordpress.com/2018/ 
09/02/un-jeu-de-7-familles-en-kotava-2/ 


2° bu: Tula kelu ke Tolteca sane 
2° bu : Kotavaf Izvugalayak 

4-2 bu : Klokara ke Makar, berpotam 
8° bu : Thomas Cole, lingesik 

9° bu : Recela 5 : Totsuka 

10° bu : Saint Kilda ewaleem 

12- bu : Liwombura 

12° bu : Kuda ke Aisopos 


FR 
oeil, yeux 


Ita / iteem 


Kotavusa virda 


Virda kotavon sanelayana, nuyon is faston 
romalvajana is rorubiana is rotamzilina. 

Ickriluyun rokeem. PAG / DE. 

Internetxo : www.europalingua.eu/KotavusaVirda 
Bu : www.europalingua.eu/KotavusaVirda/6- 
e_otuk 04-2023 


Sanegara : Balemeaksat ke 2023. 6“ otuk. Iteem : toloya ita va witca sodid ise va 
gralombera va afi noved. Ayafa ita va 
. solwira va tazuk is uka sonover, Gedruca 
Yunkeks is ewava : ewaveem abugaf gu roka ok ke itinda koe sulemaf bliind tir zolonafa. 


nuyon rotamuzen ok rictayan gan digisik. 


gexata - ita - pez - art - oblaka - usuk 


Deaxol is astol 


Ayik va deaxol is astol sinkar. Okie deaxol va astol tudjumasar kire in zo gigestursur. In kalir : 
« Wal gotacena gatcewa is yon goburen porn, rinafa blira tir teniskafa olyastewera. » Aze 
pirdar da in va kilandruca jidjar ise ta tildera ko fe ins luber. Va pirdara tarkar, ins luber nume 
va varafo alto lupur. Feliik va sulemkurmik tagar, va wayot tori bakanik erur. Sulemkurmik va 
koplekuks ke deaxolaf riz savsuter ; bat wayot va in dimon tugalesitir. Acum deaxol ta 
fraskera va astol di zo vikear. 


Bettan kev artan nyagon levtiur, pune sovanpir taneaf askisik va intafa volkalucar. 


Kuda ke Aisopos, -Vl'eaa decemda ( kalkotavaks gan Yurani Andergan ) 


